text: Цялушкі патрабуюць увагі - Петриков | Петриковский район | Новости Петрикова | Петриковские новости | Петрыкаускiя навiны | Газета города Петриков
  Вторник, 18.11.2014 06:55. Рубрика: Сяло Просмотров: 627
  Прыняць неадкладныя меры па дасягненні станоўчых паказчыкаў у аднаўленні статка, забеспячэнні нарматыўнага ўзроўню наяўных цялушак на сто кароў, арганізацыі кармлення маладняку БРЖ, яго лячэння і догляду. Такія задачы паставіў перад кіраўнікамі і галоўнымі спецыялістамі жывёлагадоўлі сельскагаспадарчых прадпрыемстваў раёна старшыня райвыканкама Аляксандр Наўныка на семінары па пытаннях развіцця жывёлагадоўлі ў мінулую суботу.
  Праходзіў семінар-нарада на базе Бяланавіцкай МТФ Петрыкаўскага аддзялення СУП "Палессе-Аграінвест".
  Стан спраў у малочнай вытворчасці ў большасці гаспадарак Петрыкаўшчыны апошнім часам не вытрымлівае ніякай крытыкі. Паводле аператыўных дадзеных, няхай і нязначна, але ніжэй леташняга паказчыкі па вытворчасці малака, няма стабільнасці і ў яго рэалізацыі. Большасць калектываў прадпрыемстваў АПК адстаюць ад вызначаных планаў прагнозу і зацверджаных райсельгасхарчам вытворчых заданняў. Але найбольшую трывогу, па словах начальніка ўпраўлення сельскай гаспадаркі і харчавання райвыканкама Сяргея Кудраўца, выклікае работа з маладняком і найперш – цялушкамі. У цэлым па раёне на сто кароў маецца ўсяго 108 цялушак, якія ў перспектыве мусяць быць уведзены ў асноўны статак. А гэта адзін з самых нізкіх паказчыкаў у вобласці.
  Таму на прыкладзе работы бяланавіцкіх жывёлаводаў і вырашана было паказаць на семінары якасць работы з маладняком БРЖ, падыходы да забеспячэння тэхналагічных нюансаў у кармленні жывёлы, доглядзе яе, лячэнні і даенні.
  Як адзначыў дырэктар СУП "Палессе-Аграінвест" Сярей Драбышэўскі, утрыманне маладняку на ферме ажыццяўляецца згодна з патрабаваннямі. Дзве дэкады цяляты ўтрымліваюцца ў асобных доміках на вуліцы, а затым пераводзяцца ў агульную групу ў хлеў. У кармленні абавязковая прысутнасць камбікорму з мікрадабаўкамі, кукурузнага зерня, вады. У першыя дні пасля нараджэння цяляты выпойваюцца малозівам, сістэма збору і захавання якога добра адладжана на прадпрыемстве.
  Удзельнікі семінара пазнаёміліся з усім вытворчым цыклам на ферме, наведалі памяшканні ўтрымання маладняку, цялушак, так званых сухастройных кароў, а таксама рэканструяваны сёлета цэх раздою. Было цікава і нямала карысна пазнаёміцца з вопытам арганізацыі інфармацыйнай работы на МТФ. На спецыяльных стэндах тут размешчана шмат інфармацыі для работнікаў – ад розных звестак па рабоце прадпрыемства да вытворчых заданняў для даярак і даглядчыкаў, расцэнак іх работы і заробкаў, аператыўных дадзеных па надоі малака. Апрабуецца і ноўхаў: на ўездзе на ферму сёлета ўсталявалі інфармацыйны шчыт-бюлетэнь, на якім разме-шчана інфармацыя з вытворчымі паказчыкамі па падраздзяленні, колькасцю пагалоўя па групах, пра лепшых работнікаў за апошні месяц і пра тых работнікаў, якія дапусцілі парушэнні вытворчай дысцыпліны.
  Гэта, на думку дырэктара прадпрыемства Сяргея Драбышэўскага, стымулюе калектыў фермы на павышэнне якасці працы. Па яго словах, у хуткім часе ў памяшканні фермы мяркуюць размясціць экран з бягучымі вытворчымі заданнямі, распрацаванымі з улікам пастаяннага прыросту прадукцыйнасці. Згодна з умовамі заахвочвання выкананне заданняў будзе добра прэміравацца. А вынікі па кожным падраздзяленні будуць падводзіцца штомесяц з прысутнасцю прадстаўнікоў дырэкцыі і спецыялістаў гаспадаркі.
  Дарэчы, сярэдні заробак тут 4,6 мільёна рублёў. Што датычыць вытворчых паказчыкаў, то за 10 месяцаў года атрымана 3,9 тысячы тон надою на карову. Прырост да леташняга склаў больш паўтоны. І гэта пры тым, што сярэдні расход кармоў на цэнтнер атрыманага малака паменшыўся да мінулагодняга амаль на 20 %. З пачатку бягучага года фермай рэалізавана 98 % малака гатункам "Экстра". І рэалізацыйны кошт яго тут самы высокі.
  Падводзячы вынікі "экскурсіі" па аб'ектах Бяланавіцкай МТФ, старшыня райвыканкама звярнуў увагу кіраўнікоў сельгаспрадпрыемстваў на неабходнасць пераймання ў сваіх калектывах лепшых вытворчых напрацовак мясцовых жывёлаводаў. Ды ўвогуле не толькі ў жывёлагадоўлі. Напрыклад, аграінвестаўцы ўласнымі сіламі рыхтавалі памяшканні да зімы. Набытая ўстаноўка для пабелкі дазволіць значна з'эканоміць сродкі, як і зберагуць цэнтнеры, а то і тоны камбікорму ўсталяваныя ў хлявах адпужвальнікі птушак.
  Аналіз выканання даручэнняў, дадзеных на мінулых семінарах, быў зроблены ў час семінара ўжо ў райцэнтры, дзе прайшло так званае плянарнае пасяджэнне.
  Кіраўнікі ветэрынарнай і зоаплемянной службаў Аляксандр Мяцельскі і Таццяна Марцынкевіч паведамілі пра стан спраў з лячэннем жывёлы ў разрэзе гаспадарак, забяспечанасцю домікамі для ўтрымання цялятак, праблемамі ў рабоце асемянатарскіх службаў.
  Дарэчы, старшыня райвыканкама менавіта апошні напрамак назваў адным з асноўных у рабоце жывёлагадоўчай галіны раёна. Аналіз паказвае нізкую эфектыўнасць асемяннення. Паводле дадзеных аблсельгасхарчу, яна ў нас толькі каля 60 %, а па цялушках і таго менш. Акрамя таго, і наяўнасць цялушак па пераважнай большасці гаспадарак раёна ніжэй нарматыўнага – ад 70 да 109 на 100 кароў. "Пры тым, што ў перспектыве дабіцца поспеху ў вытворчасці малака можна толькі тады, калі на сто кароў будзе хаця б мінімум 120 цялушак. У іншым выпадку паправіць справы з малочнай вытворчасцю будзе практычна нерэальна. На выпраўленне сітуацыі спатрэбіцца некалькі гадоў", – падкрэсліў Аляксандр Наўныка.
  Кіраўнік раёна патрабаваў неадкладнага вырашэння задач па арганізацыі рацыянальнага кармлення жывёлы, запаўненні вакансій у асемянатарскіх службах гаспадарак і камплектаванні пунктаў штучнага асемянення. Кіраўнікі гаспадарак павінны распрацаваць і зацвердзіць схемы вакцынацыі БРЖ і забяспечыць іх выкананне літаральна па кожнай галаве худобы, найперш – кароў і цялушак. Асаблівую ўвагу варта звярнуць на захаванасць маладняку, яго лячэнне і кармленне, прадухіліць факты крадзяжу камбікармоў.
  Пры жорсткім выкананні тэхналогіі догляду жывёлы, лічыць старшыня райвыканкама, нашы сельгасвытворцы здолеюць выйсці на запланаваныя рубяжы і пры граматных эканамічных падыходах палепшаць фінансавае станові-шча як гаспадарак увогуле, так і працаўнікоў, у прыватнасці.
  Як паведамілі ў райсельгасхарчы, наступным разам нараду па пытаннях жывёлагадоўлі прыме КСУП "Запаветы Ільіча".